Það var hádramatík í uppbótartíma þegar Manchester United og Everton leiddu saman hesta sína í ensku úrvalsdeildinni í fótbolta í gærkvöldi. Jöfnunarmark leit dagsins ljós eftir fimm mínútna uppbótartíma.
Manchester United byrjaði mun betur og komst í 2-0 í fyrri hálfleik með mörkum frá Edinson Cavani og Bruno Fernandes. Í seinni hálfleik svaraði Everton og mörk frá Abdoulaye Doucoure og James Rodriguez á þriggja mínútna kafla í upphafi seinni hálfleiks breyttu stöðunni í 2-2. Aftur komst Manchester yfir þegar 20 mínútur lifðu leiks þegar Scott McTominay skoraði. Það stefndi í sigur Manchestermanna þegar komið var fram í lok uppbótartímans. Eftir fimm mínútna uppbótartíma jafnaði Dominic Calvert-Lewin hins vegar metin að nýju fyrir Everton og 3-3 fór. Gylfi Þór Sigurðssno var ekki í byrjunarliði Everton en kom inná á 69. mínútu. Manchester United mistókst því að jafna við granna sína í Manchester City á toppi deildarinnar. City mætir Liverpool í dag og getur með sigri náð fimm stiga forskoti á United í efsta sæti og átt leik til góða.
Einn leikur var í úrvalsdeild kvenna í handbolta í gærkvöldi. Stjarnan vann sjö marka sigur á FH í Kaplakrika, 29-22, og jafnaði við Fram í þriðja til fjórða sæti. FH er áfram í neðsta sæti deildarinnar, án stiga eftir átta leiki. HK og Fram mætast síðar í dag í lokaleik áttundu umferðar og getur Fram náð KA/Þór á toppi deildarinnar með sigri.
Kvennalandslið Íslands tapaði í gær lokaleik sínum í undankeppni EM gegn Slóveníu, 96-59. Ísland tapaði öllum leikjum sínum í undankeppninni en Benedikt Guðmundsson, þjálfari liðsins, er engu að síður bjartsýnn á framtíð liðsins.